

#ViataInInstanta

**UNBR solicită CSM stabilirea unor intervale orare pentru prezentarea justițiabililor și a avocaților la ședința de judecată, nefiind suficientă măsura strigării pe loturi de 2-3 cauze**

În contextul măsurilor luate de Curtea de Apel București, la data de 9 martie 2020,  pentru prevenirea răspândirii infecțiilor cauzate de virusul gripal COVID-19, Uniunea Națională a Barourilor din România (UNBR)  solicită Consiliului Superior al Magistraturii aplicarea art. 215, alin. 1, teza a 2-a  Cod procedură civilă, potrivit căruia **”lista cu procesele va cuprinde intervale orare orientative fixate pentru strigarea cauzelor”**. Aceste măsuri ar trebui luate si în cazul proceselor penale.

Conform [Comunicatului](http://www.cab1864.eu/upload/2020/comunicat9martie.doc) Curții de Apel București, ”S-a recomandat completelor de judecată ca strigarea cauzelor și implicit a justițiabililor prezenți pentru ședința de judecată să se facă în etape,  **pe loturi de 2-3 cauze, astfel încât să se evite aglomerarea în sălile de judecată** și să se asigure, în același timp, publicitatea ședințelor de judecată. S-a recomandat completelor de judecată ca, prin intermediul jandarmilor responsabili de sala de judecată, să se îngrijească ca în timpul ședinței de judecată,  justițiabilii și avocații să păstreze între ei o distanță de cel puțin 1 m și 50 cm”.

Considerăm că pentru evitarea aglomerației, inclusiv pe holurile instanțelor, ar trebui stabilite intervale orare pentru prezentarea justițiabililor și a avocaților, nefiind suficientă măsura strigării pe loturi de 2-3 cauze.

Practic, această măsură îi protejează numai pe magistrați, în sala de judecată. Este nerealist să credem că jandarmeria poate asigura distanța de 1,50 m între justițiabili și între justițiabili și avocați pe holurile instanțelor, în condițiile în care cei mai mulți vor aștepta strigarea cauzei în incinta instanței.